નરેન્દ્ર મોદીની જીતને ઊજવવા માટે ઉત્તર ગુજરાતના મહેસાણા જિલ્લામાં આવેલા વડનગરમાં ભરવૈશાખમાં દિવાળી જેવો માહોલ છવાઈ જશે. મોદીની જીતમાં વડનગરવાસીઓ કોઈ કચાશ રાખવા માગતા નથી અને એટલે ગામમાં રોશની, આતશબાજી, વિજય સરઘસની તૈયારીઓ થઈ ચૂકી છે અને નરેન્દ્ર મોદીની જીતની ખુશીમાં મીઠાઈની રેલમછેલ ઊડશે. ગામના નાગરિકો પોતાના ઘરે સ્વયંભૂ દીવા કરશે. કેટલાક યંગસ્ટર્સે એકઠા થઈને ૧૫૦૦ કિલોની મીઠાઈનો ઑર્ડર આપ્યો છે, એટલું જ નહીં, પરંતુ વડનગરમાં આવેલા અંદાજે બે હજાર વર્ષ જૂના હાટકેશ્વર મંદિરમાં ગઈ કાલે સ્થાનિક રહીશો દ્વારા નરેન્દ્ર મોદી માટે કમળપૂજા, જળપૂજા કરીને ભગવાનને નરેન્દ્ર મોદીના વિજય માટે પ્રાર્થના કરવામાં આવી હતી.